Årets påskenøtt: Hvorfor koster plutselig popcorn én krone?
Det er en grunn til at godteriet er så billig. Påskekos kan fort bli påskesmell, advarer økonomiprofessor.  Og priskrigen varer helt til påske! Råbillige varer i forkant av høytider er en gammel tradisjon. Også i år har nordmenn strømmet til billigkjedene i håp om et påskekupp. Den siste uken har vi sett skumharer til litt over to kroner og mikropopcorn til én krone. Varene som alle «må» ha i påsken, som Kvikk Lunsj og Solo blir også stadig billigere.  Krigen står i all hovedsak mellom Rema, Kiwi og Coop Extra. Men hvorfor nærmest gi bort det kundene faktisk vil ha? – Det hjelper deg lite å spare 20 kroner på godteriet hvis du taper 100 kroner på resten av det du forlater butikken med, advarer Øystein Foros, økonomiprofessor ved NHH. Pass opp for sjampoen! Priskrigene kommer i forkant av alle høytider: ribbe før jul, pølser før 17. mai. Dette skjer også i andre land, for eksempel kjemper amerikanske kjeder om å ha den billigste kalkunen. I påsken er det populært med blant annet Kvikk Lunsj, Solo og appelsiner. – Når vi velger varer, prøver vi å finne populære varer for kundene i den perioden vi er i, sier kommunikasjonsdirektør hos Kiwi, Kristine Aakvaag Arvin. Foros forteller at det er tre grunner til at kjedene bruker sesongbaserte varer som skyts i priskrigene. For det første vet kjedene at folk kommer til å være opptatt av visse varer. Før påsken får butikkene folk inn på påskegodtet, men så er målet å få dem til å kjøpe andre produkter. – Vi kjøper nok mer Kvikk Lunsj nå enn resten av året, men vi spiser jo tross alt mest melk og brød, også i påsken. Dessuten er det vanlig å slenge et par av de ordentlige dyre varene oppi handlekurven, slik som sjampo eller vaskepulver.  – Litt særnorsk Økonomiprofessoren mener også at mediene har en del av skylden – eller æren – for at kjedene slåss om lavest pris på påskesnop. – Det er etablert et mønster der mediene gir stor oppmerksomhet til hvilke varer som er billigst i forkant av høytidene, sier Foros. Ifølge ham er dette mer vanlig i Norge enn i mange andre land. Kjedene er svært opptatt av medienes pristester, forteller Foros. – Om de vinner en test, reklamerer de med det i månedsvis etterpå. Kiwis kommunikasjonsdirektør er ikke enig i dette. – Vi presser ned prisene av hensyn til kundene, ikke mediene, sier hun. Popcornnøtten Ifølge Foros er en siste årsak til at påskegodtet brukes i priskrig, at interessene for disse varene begrenser seg til en kort tidsperiode. Kjedene vet at når påsken først er over, er det mindre interessant for de fleste å spise fargerike sjokoladeegg. – Om man setter ned prisene på mindre sesongbaserte varer, så kan krigen vare lenge, og det kan få langsiktige konsekvenser, sier Foros. – Men mikropopcorn til én krone. Hvordan forklares et slikt priskutt? – Mikropopcorn er kanskje ikke en typisk ingrediens i et tradisjonelt påskeegg, nei. Men det blir nok sett på som et slags godteriprodukt, som folk kjøper mer av i påsken. På den måten er det en typisk vare man konkurrerer på.  Kiwi forklarer priskuttet på popcorn med at det er populært.  – Popcorn er et produkt mange kjøper og er derfor konkurranseutsatt, sier Arvin. I noen butikker har priskrigen likevel spredt seg til varer utenfor godteriseksjonen, som rømme, vaffelmiks og grillpølser.  Onsdag skrev Nettavisen at Rema 1000 derfor har innført rasjonering på flere varer det er priskrig på. «Maks tre», står det nå på flere etiketter.
Rema, Kiwi og Coop Extra kriger om laveste pris på en rekke dagligvarer før påske. Lave priser på populære påskevarer lokker kunder til å kjøpe mer, advarer økonomiprofessor Øystein Foros. Kjedene gjør dette for å få kundene til å bruke mer penger på andre produkter, og for å vinne medienes pris tester, ifølge ham. 